Jalonen

Jalonen var en finsk våpenprodusent i Sastamala fra 1990 til 2016. Selskapet er kjent for å ha laget silhuettpistoler og rifler til jakt og baneskyting basert på deres egen serie av glidekassedesign kalt «JJ-aktio». Våpnene ble bygget på bestilling, og kundene kunne velge fra et utvalg av kamringer.

Historie 
I 1990 begynte Jyri Jalonen å produsere våpen. Tidlig på 2000-tallet ble det vanskelig å eksportere kun kasser fra Finland, og Jalonen gikk derfor over til å levere kasser i kombinasjon med lokalproduserte jaktpiper fra Mäkinen i noen år inntil Mäkinen pensjonerte seg. Kolber og annet tilbehør ble bestilt fra andre produsenter. I 2007 hadde selskapet produsert omtrent tusen våpen, og var i ferd med å roe ned aktiviteten.

I 2016 pensjonerte Juri Jalonen seg, og børsemakervirksomheten ble solgt videre til Ensio Firearms. Produksjonen av silhuettpistoler opphørte deretter gradvis, og Ensio gikk over til å produsere rifler basert på en viderutvikling av JJ-kassen samt nye modeller av egendesignede moderne rifler.

Modeller 
Jalonen sine kasser var leppet og laget til trange toleranser, og kan derfor være tunge å veksle. Kassene har hatt rykte på seg for å ha god finish og være veldig rette, og har vært brukt til benkeskyting, gjerne sammen med ettermarkedspiper.

Avtrekkerne er proprietære, og det er kun Jalonens avtrekkere som kan brukes på kassene. Disse har vært laget i flere ulike versjoner for jakt og konkurranse både med og uten sikring. Likt som for Tikka M55 har noen avtrekkerne fått rykte på seg for kunne gi vådeskudd dersom de er stilt inn for lett. Jalonens konkurranseavtrekkere til pistoler har vært tilgjengelig med avtrekksmotstand på cirka 100 g uten sikring. Flere av avtrekkerne har justerbar avstand. Rifleavtrekkerne plasserer avtrekkerskoen godt bak under tangen, mens pistolavtrekkerne i ulik grad plasserer skoen lengre fremme.

Utdrageren er plassert foran sluttstykket, og må slipes dersom man ønsker tett pasning mellom pipe og sluttstykke. Utdrageren er skarp fra fabrikk og kan forårsake spon fra hylsene ved veksling. I likhet med TAP-375 gjør hevarmens vinkel og plassering (vinkelrett på sluttstykkets akse) at det må til en dyp utfresing for hevarmen i skjeftet.

Oversikt 
I den følgende tabellen er vekt oppgitt for komplett kasse med sluttstykke, avtrekker, avtrekkerbøyle og eventuelt magasin som avbildet på produsentens hjemmesider. Alle kassene har 90 graders hevarmsløft. Liste over mekanismer:

 JJ-90 Magasinkasse av blånert stål. Sikring med 2 stillinger.

 JJ-900 Enkeltskuddskasse av blånert stål. Sikring med 2 stillinger.

 JJ-91 Magasinkasse av blånert stål. Avtrekksvekt 700-1500 gram.

 JJ-910 Enkeltskuddskasse av blånert stål. Avtrekksvekt 700-1500 gram.

 JJ-92 Enkeltskuddskasse av stål. JJ-92 har mange likheter med Tikka M55, men er et eget design. Den passer patroner inntil 85 mm totallengde eller .308 Winchester. Avtrekksvekt 700-1500 gram.

 JJ-92A Enkeltskuddskasse av aluminium med stålinnsats (A-en i modellnavnet står for aluminium). Avtrekker med manuell sikring, eller 100 grams avtrekk uten sikring. Justerbar avstand til avtrekker. Tre- eller glassfiberskjefte. Tilgjengelig i mange ulike kamringer. 17 mm svalehaleskinne frest på kassens overside for å feste sikter. Ble brukt i pistolen Silhouette 92A som var Jalonen sin basismodell for IMSSU-produksjonsklassen. Dette er en langkasse, og er derfor noe lang til PPC/BR-patroner. Skjeftet festes bak i kassens tange, og maksimal pipelengde er 215 mm.

 JJ-93 Magasinkasse i blånert stål, med avtrekksvekt 700-1500 g, sikring med 2 stillinger og justerbar avtrekkeravstand.

 JJ-930 Enkeltskuddskasse i blånert stål, sikring med 2 stillinger.

 JJ-50 12.7×99 mm-rifle  i blånert stål, og med 2-posisjons sikring foran avtrekkeren.

Se også 
 Loppo, en annen finsk våpenprodusent

Referanser 

Finske skytevåpen